Úrvalsdeildarlið Skallagríms féll úr bikarkeppninni í körfuknattleik þegar það tapaði fyrir liði ÍR í íþróttahúsi Seljaskóla í gærkvöldi . Er þetta annar leikurinn sem Skallagrímsmenn tapa fyrir ÍR á stuttum tíma því skömmu fyrir áramót mættust liðin í úrvalsdeildinni . Leikurinn var sveiflukenndur en munur á liðunum var þó aldrei mjög mikill . Eftir fyrsta leikhluta leiddu ÍR-ingar og í hálfleik voru leikmenn Skallagríms einu stigi yfir . Í þriðja leikhluta sigu leikmenn ÍR framúr og lauk leiknum með sigri þeirra 92 - 88 . Stigahæstir í liði Skallagríms voru Darrell Flake með 25 stig , Jovan Zdravevsi skoraði 18 stig og Axel Kárason 15 stig .